Tarptautinės grūdų tarybos (toliau – IGC) 2020 m. vasario 27 d. duomenimis, 2019–2020 m. pasaulinio grūdų derliaus prognozė, palyginti su prieš tai buvusia prognoze, padidinta 2,5 mln. t (iki 2 172,1 mln. t) ir tai būtų 30,5 mln. t daugiau nei 2018–2019 m.

Bendras grūdų sunaudojimas pasaulyje sumažintas 6,8 mln. t (iki 2 193,1 mln. t). 2019–2020 m., palyginti su 2018–2019 m., grūdų sunaudojimas pasaulyje turėtų būti didesnis 27,1 mln. t. Grūdų prekybos apimtys analizuojamu laikotarpiu pasaulyje turėtų sudaryti 379,3 mln. t ir tai būtų 2,3 mln. t daugiau nei buvo prognozuota 2020 m. sausio mėn. ir 15,4 mln. t daugiau, palyginti su 2018–2019 m. Grūdų prekybos prognozė padidinta dėl didesnio kviečių eksporto ES ir JAV.

IGC naujausiais duomenimis, grūdų atsargos pasaulyje 2019–2020 derliaus metų pabaigoje padidintos 4,4 mln. t ir turėtų sudaryti 603,6 mln. t, tai būtų 21,0 mln. t arba 3,36 proc. mažiau, palyginti su 2018–2019 derliaus metų pabaigos atsargomis.

IGC naujausiais duomenimis, kviečių derlius pasaulyje 2019–2020 m. gali siekti 763,2 mln. t ir tai būtų 2,1 mln. t daugiau nei buvo prognozuota prieš mėnesį ir 4,12 proc. daugiau negu 2018–2019 m. Kviečių sunaudojimas pasaulyje analizuojamu laikotarpiu turėtų sudaryti 753,0 mln. t ir tai būtų 1,1 mln. t mažiau, palyginti su 2018–2019 m. Kviečių sunaudojimas 2019–2020 m., palyginti su 2018–2019 m., gali padidėti: maistui – 1,26 proc. (iki 524,0 mln. t), pašarams – 4,59 proc. (iki 145,9 mln. t), o pramonei turėtų sumažėti 0,43 proc. (iki 23,3 mln. t).

IGC prognozės duomenimis, kviečių prekybos vasario mėn. prognozė padidinta 1,8 mln. t, o 2019–2020 m., palyginti su 2018–2019 m., gali padidėti 7,8 mln. t ir sudaryti 176,2 mln. t. Kviečių atsargų prognozė per mėnesį padidinta 2,8 mln. t, o 2019–2020 m., palyginti su 2018–2019 m., gali būti 10,1 mln. t didesnė ir sudaryti 274,9 mln. t.

Šių metų vasario mėn. duomenimis, prognozuojama, kad 2020–2021 metų derliui kviečių plotas pasaulyje gali padidėti 1 proc. (iki 221 mln. ha). Padidėjus kviečių pasėlių plotui, jų 2020–2021 m. derlius gali būti rekordinis ir sudaryti 769 mln. t.

Šaltinis: IGC

[2020-03-17](https://www.vic.lt/zumpris/2020/03/17/igc-vasario-men-padidino-2019-2020-m-kvieciu-derliaus-prognoze-pasaulyje/)

[Grūdų ir aliejinių augalų sektoriaus užsienio rinkos apžvalgos](https://www.vic.lt/zumpris/category/grudu-ir-aliejiniu-augalu-sektorius/grudu-ir-aliejiniu-augalu-sektoriaus-uzsienio-rinkos-apzvalgos/)